b'\n_START_ARTICLE_\nMilorad Pavi\xc4\x87 (pisac)\n_START_PARAGRAPH_\nMilorad Pavi\xc4\x87 (Beograd, 15. listopada 1929. - Beograd, 30. studenoga 2009.), bio je srpski prozni pisac, sveu\xc4\x8dili\xc5\xa1ni profesor, povjesni\xc4\x8dar srpske knji\xc5\xbeevnosti 17-19. stolje\xc4\x87a, stru\xc4\x8dnjak za barok i simbolizam.\n_START_SECTION_\n\xc5\xbdivotopis\n_START_PARAGRAPH_\nMilorad Pavi\xc4\x87 rodio se je u Beogradu  1929. godine. Naslov doktora znanosti stekao je na Sveu\xc4\x8dili\xc5\xa1tu u Zagrebu 1966. godine obranom doktorskog rada o usporednoj knji\xc5\xbeevnosti Vojislava Ili\xc4\x87a i europskog pjesni\xc5\xa1tva (povjerenstvo u sastavu: Ivo Frange\xc5\xa1, Aleksandar Flaker i Vice Zaninovi\xc4\x87). Prevodio je Pu\xc5\xa1kina i Byrona. Bio je i \xc4\x8dlan je Srpske akademije znanosti i umjetnosti od 1991. godine. U drugom braku bio je vjen\xc4\x8dan s Jasminom Mihajlovi\xc4\x87, koja je spisateljica i knji\xc5\xbeevna kriti\xc4\x8darka.\n_START_SECTION_\nKnji\xc5\xbeevno stvarala\xc5\xa1tvo\n_START_PARAGRAPH_\nPavi\xc4\x87 je romansijer, pripovjeda\xc4\x8d, pjesnik i dramski pisac. Do danas Pavi\xc4\x87eva djela imaju vi\xc5\xa1e od 80 prijevoda u zasebnim knjigama na razli\xc4\x8dite jezike diljem svijeta. Stru\xc4\x8dnjaci iz Europe, SAD-a i Brazila Milorada Pavi\xc4\x87a nominirali su za Nobelovu nagradu za knji\xc5\xbeevnost.  _NEWLINE_Na po\xc4\x8detku svoje knji\xc5\xbeevni\xc4\x8dke i profesorske karijere Pavi\xc4\x87 JE objavio knjigu pjesama Palimpsesti 1967. godine, pa Povijest srpske knji\xc5\xbeevnosti baroknog doba 1970. godine, zatim Vojislav Ili\xc4\x87 i europsko pjesni\xc5\xa1tvo, 1971. godine. Drugu knjigu pjesama Mjese\xc4\x8dev kamen objavljuje 1971. godine, a prvu zbirku pri\xc4\x8da \xc5\xbdeljezna zavjesa 1973. godine. Slijede knjige pri\xc4\x8da: Konji svetoga Marka (1976.), Ruski hrt (1979.), Nove beogradske pri\xc4\x8de (1981.), Du\xc5\xa1e se kupaju posljednji put (1982.)._NEWLINE_Pavi\xc4\x87 je doma\xc4\x87u i svjetsku slavu stekao romanom Hazarski rje\xc4\x8dnik kojeg je objavio 1984. godine. Ovaj svojevrsni leksikon u 100.000 rije\xc4\x8di kriti\xc4\x8dari i publika brzo su proglasili nezaobilaznim \xc5\xa1tivom novoga vijeka. Mnogi kriti\xc4\x8dari zabilje\xc5\xbeili su da je Pavi\xc4\x87 pisac \xc4\x8dudesne imaginacije i predvodnik europske postmoderne. U drugom romanu Predio slikan \xc4\x8dajem (1988.) autor nudi uzbudljivo djelo za ljubitelje kri\xc5\xbealjki. Godine 1991. objavio je tre\xc4\x87i roman Unutra\xc5\xa1nja strana vjetra, pa 1994. Posljednju ljubav u Carigradu (priru\xc4\x8dnik za gatanje)._NEWLINE_Osim ovog kvarteta romana koji su klju\xc4\x8dni za sagledavanje svestranog Pavi\xc4\x87evog stvarala\xc5\xa1tva, pojavljuje se \xc5\xa0e\xc5\xa1ir od riblje ko\xc5\xbee (ljubavna pri\xc4\x8da) 1996., Stakleni pu\xc5\xbe (pri\xc4\x8de sa Interneta) 1998., Kutija za pisanje 1999., i romani Zvjezdani pla\xc5\xa1t (astrolo\xc5\xa1ki vodi\xc4\x8d za neupu\xc4\x87ene) 2000. i Unikat 2004. godine.'